**Жаңа күннің бастауы- Наурыз тойы басталды!**

 Күн мен түн теңеліп, шуаққа жер көміліп, аспанда күн жадырап, сай салада су ағып, қыстың тонын шешкен Наурыз мейрамы елімізге келіп жетті. Бұл мейрам жаңа күннің, жақсылықтың бастауы. Қыстың суығы мен аязынан құтқарған батыр келгендей, халқымыз дастархан жайып, бауырсақ қуырып, қазан көтеріп қарсы алады.

 Осынау қуанышқа толы мейрамды біздің мектебіміз де құшағын жайып қарсы алды. Ата-аналар, қонақтар, оқушылар келген мейрамды бар байлығымен, өнерімен, ықыласымен қарсы алды. Мектеп ұстаздары қазақтың үкілі бөрігі мен белді қиған күмісті қапсырмасы бар қамзолын киіп, әжеден қалған мұраны қонақтарға паш еткендей болды. Балауса балаларда ата-баба салымен дәстүрлі киімдерін киіп, мың бұрала би билеп өнерлерін ортаға салды. Оқушылардың ішінде орыс, қырғыз, башқұрт, татарлар да қазақша өлең айтып баршаны таң қалдырды.

 Мерекенің сәні мен салтанаты жарасып, оқушылардың қатысуымен ұлттық салт-дәстүр «Сырға салу» рәсімі көрсетілді. Даярлық сынып оқушылары батырлардың рөлін нақышына келтіре орындады. Ата-аналар рәсімге құда-құдағилар ретінде қатысып, сырға салғанда берілетін кәде сыйларын көрсетіп, түсіндіріп айтып өтті. Рәсімге қатысқан күйеу жігіттің әжесі рөлін ойнаған Тәслима апай батасын беріп, шашу шаштып мектебімізді гүлдендіргендей болды.

 Наурыз мерекесіне жайылған дастарханға наурыз көже әзірленіп, қонақтар мен оқушыларға таратылды. Жаздың самал желінің иісін мүңкіткен сүр ет салынған көже қонақтарды тамсандырды. Жазды асыға күткен халық төс қағысып, жамырасып қимастықпен үйлеріне қайтты. Шаттық пен қуанышқа толы Трудовой бастауыш мектебіндегі тағы бір мерекелік іс шара қимастық сезіммен аяқталды. Жақсыллыққа толы күндеріңіз көп болсын!